कई गाड़ियां बहीं, गिरनार पर्वत पर 14 इंच बारिश से आया सैलाब; आज रेड अलर्ट
Gujarat Monsoon 2023 - Follow Junagadh Rainfall Situation Photos, videos And Updates On Dainik Bhaskar. गुजरात के जूनागढ़ में शनिवार दोपहर 4 घंटे में 8 इंच बारिश हुई। इससे पूरा शहर पानी में डूब गया। शहर से सटे गिरनार पर्वत पर 14 इंच बारिश होने से हालात और बिगड़ गए
गुजरात के जूनागढ़ में शनिवार दोपहर 4 घंटे में 8 इंच बारिश हुई। इससे पूरा शहर पानी में डूब गया। शहर से सटे गिरनार पर्वत पर 14 इंच बारिश होने से हालात और बिगड़ गए। पहाड़ का पानी जूनागढ़ शहर में पहुंचा तो सड़कों पर खड़ी गाड़ियां तिनकों की तरह बह गईं।
मौसम विभाग ने रविवार के लिए भी भावनगर, नवसारी, जूनागढ़ और वलसाड में भारी बारिश का रेड अलर्ट जारी किया है।
नीचे शहर के हालात की तस्वीरें देखिए...
जूनागढ़ के निचले इलाकों में 5 से 6 फीट तक पानी भर गया है। शहर के भवनाथ क्षेत्र में इसका सबसे ज्यादा असर हुआ है। यहां कई जानवर तेज बहाव में बह गए। कदवा चौक के पास मुबारक पाड़ा का भी यही हाल है। यहां कई मकान पूरी तरह डूब गए। तेज बहाव के चलते जूनागढ़ शहर के बीच से गुजरने वाले काले कुंड का पुल बंद कर दिया गया है।
शहर की सड़कों पर 3 से 4 फीट पानी भरा
जूनागढ़ के दुर्वेशनगर, गणेश नगर, जोशीपारा समेत कई इलाकों में सड़कों पर 3 से 4 फीट पानी भरा हुआ है। यहां एक युवक बह गया था, जिसे स्थानीय लोगों ने समय रहते बचा लिया। इलाकों में कई दुपहिया वाहन भी बह गए गए हैं। NDRF की टीम बाढ़ में फंसे लोगों को निकालने में लगी हुई है।
जूनागढ़ में शनिवार सुबह से तेज बारिश जारी
जूनागढ़ में शनिवार सुबह से लगातार बारिश हो रही थी। इसके बाद गिरनार पर्वत से आए पानी ने शहर के हालात बदतर कर दिए। यहां कई कॉलोनियां पानी में डूब गईं। सड़कों से लेकर मकानों तक केवल पानी ही दिखाई दे रहा है। कई गाड़ियां पानी में बहते हुए दूर चली गईं या डूब गईं।
नवसारी में चार घंटे में 6 इंच बारिश
इधर, सूरत के करीब नवसारी जिले में चार घंटे में 6 इंच बारिश से बाढ़ के हालात बन गए हैं। निचले इलाकों में घरों में 5 फीट तक पानी भरा गया है। सड़कें पानी में डूब गई हैं। गिरनार और दातार पर्वत पर भारी बारिश के कारण कालवा नदी उफान पर आ गई है। दुकानों और घरों में पांच फीट तक पानी भर गया। गैस एजेंसी के गोदाम में रखे 50 से अधिक सिलेंडर बह गए।
शेत्रुंजी डैम के 20 गेट खोले गए
भावनगर शहर की जीवनरेखा और सौराष्ट्र का सबसे बड़ा शेत्रुंजी डैम शुक्रवार रात ओवरफ्लो हो गया। इसके चलते डैम के 20 गेट एक फीट तक खोल दिए गए हैं। अभी भी डैम में तेजी से पानी की आवक जारी है। इसके चलते निचले इलाके के 17 गांवों में अलर्ट जारी कर दिया गया है।
बिलिमोरा को जोड़ने वाली नहर ओवरफ्लो
नवसारी जिले के ग्रामीण इलाकों में भी भारी बारिश हो रही है, जिससे बिलिमोरा को जोड़ने वाली नहर के ओवरफ्लो होने से यातायात ठप हो गया है। लोगों को 20 किलोमीटर लंबा चक्कर लगाना पड़ रहा है, क्योंकि राष्ट्रीय राजमार्ग संख्या 48 को जोड़ने वाला नाला भी ओवरफ्लो हो गया है। भारी बारिश से खेत तालाब में तब्दील हो गए हैं। नवसारी शहर के शांतादेवी इलाके में दीवार गिरने से 2 कारें दब गईं हैं। खेरगाम में भी भारी बारिश होने से रिहायशी इलाकों में पानी भर गया है।
जामनगर में ऑरेंज अलर्ट
जामनगर में शनिवार सुबह से तेज बारिश हो रही है। इससे शहर की मुख्य सड़कों पर पानी भर गया है। शहर के कई निचले इलाकों में तीन फीट तक पानी भर गया है। मौसम विभाग के भारी बारिश के पूर्वानुमान के कारण जिले में ऑरेंज अलर्ट जारी किया गया है।
वडोदरा में चार घंटे में 5 इंच बारिश
मध्य गुजरात में भी मानसून मेहरबान है। हालांकि यहां मध्यम बारिश हो रही है। वडोदरा शहर में चार घंटे में 5 इंच बारिश होने से पूरा शहर जलमग्न हो गया है। निचले इलाकों में पानी भर गया है। शहर के अलावा पूरे जिले में भी अच्छी बारिश हो रही है। जिले के पडरा तालुका में देर रात से सुबह 6 बजे तक 4 इंच बारिश दर्ज की गई है। भारी बारिश से वडोदरा शहर के बीचों-बीच गुजरने वाली विश्वामित्र नदी का जलस्तर तेजी से बढ़ रहा है।
बारिश से जुड़ी ये खबर भी पढ़ें...
महाराष्ट्र के यवतमाल में बाढ़, 2 की मौत
महाराष्ट्र के यवतमाल में भारी बारिश के चलते बाढ़ की स्थिति बनी है। कई घरों में पानी भर गया। एक घर की दीवार गिरने से 2 लोगों की मौत हो गई। पूरी खबर पढ़ें...